L'any 1885 Eusebi Güell i Bacigalupi, primer comte de Güell, encarregà a Antoni Gaudí el projecte de l'edifici que havia de ser la seva residència particular. L'industrial va conèixer Gaudí el 1878, després de quedar admirat amb la vitrina per a la "Guanteria Comella" que l'arquitecte exposava a l'Exposició Universal de París. Des de llavors va començar una llarga amistat i una fructífera relació professional, on l'industrial va ser el principal mecenes de l'arquitecte. Gràcies a això el seu cognom és conegut internacionalment, amb obres com la Cripta de la Colònia Güell, el Celler Güell, els Pavellons Güell o el Park Güell, a més del Palau.